Omnibus presentes litteras inspecturis, magister Petrus, abbas Castricensorii, frater Bernardus, ordinis Grandimontis, corrector domus de Charboneres, David, archipresbiter Avalon., Hugo de Maigni, archipresbiter de Quarreis, Petrus, dictus Minoz, curatus Sancti-Martini de burgo Avalon., et dominus Bernardus, incuratus de Stabulis, salutem in Domino. Noveritis nos litteras venerabilis patris Guidonis, episcopi Lingonensis, non cancellatas, non abolitas, nec in aliqua sui parte viciatas vidisse sub hac forma: Guido, divina permissione Lingonensis episcopus, decano Reomensi salutem in Domino. Noveritis quod nos dedimus dilecto nostro Petro de Mino, canonico Lingonensi, potestatem recipiendi, vice nostra, resignationem ecclesie de Veteri-Castro a magistro Petro de Flavigniaco, incurato de eadem, et etiam conferendi eandem persone ydonee, ad presentationem capituli Avalon.: unde vobis mandamus, quatinus personam quam vobis presentabit dictus Petrus de Migno, in possessionem ejusdem ecclesie inducatis, vel procuratorem ipsius. Datum, anno Domini Mº CCº quinquagesimo-secundo, die veneris ante Purificationem Beate-Marie Virginis. Dictus, autem, Petrus de Migno, magistrum Jacobum de Flavigniaco recepit ad ecclesiam de Veteri-Castro, vacantem per resignationem magistri Petri de Flavigniaco, canonici Lingonensis, ad presentationem capituli Avalon., nobis et aliis ad hoc vocatis presentibus et videntibus. Dictus, autem, decanus Reomensis induxit dictum magistrum Jacobum in corporalem possessionem dicte ecclesie de Veteri-Castro, de mandato dicti Petri de Migno, prout in litteris dicti episcopi superius annotatis continebatur. Datum et actum, anno Domini Mº CCº quinquagesimo-secundo, mense aprili, die veneris ante ramos Palmarum. In cujus rei testimonium et memoriam presentibus sigilla nostra apposuimus.